תגובת הנקם של איראן: בפעם הראשונה כוח איראני ביצע ירי ישיר לעבר ישראל, ירי נרחב שכלל כ-20 רקטות לעבר מוצבים בגבול. כעבור כשעתיים, מעט לפני השעה 2 בלילה, דווח בסוכנות הידיעות הסורית על תגובה ישראלית. לפי הדיווח בסוריה, מערכות ההגנה האווירית יירטו טילים ישראליים. בהמשך כתב בטוויטר דובר צה"ל בערבית, אביחי אדרעי: "צה"ל פועל ברגעים אלה נגד מטרות איראניות בסוריה. כל מעורבות סורית נגד הפעולה הזאת תיתקל בתגובה חמורה". סוכנות הידיעות הסורית דיווחה כי צה"ל תקף והרס מערכת מכ"ם, מחסן אמל"ח ומוצבי הגנה אווירית בסוריה.

ראש המועצה אזורית גולן אלי מלכה הודיע הבוקר כי בתום הערכת מצב עם פיקוד העורף הוחלט כי הלימודים יתקיימו כסדרם ושאין הנחיות מיוחדות לתושבים. כמו כן, החקלאים יכולים לעבוד כרגיל ללא מגבלות ומערך ההסעות והתחבורה הציבורית יפעלו כרגיל.

נמצאים במרחבים המוגנים בגולן? כתבו לנו ושלחו תמונות

הנחיות שמצילות חיים: כך תפעלו בהישמע אזעקה

בשעה 2:45 דווח על פיצוצים עזים באזור צפת. ראש העיר מסר כי אין מדובר בנפילה של טיל, אלא בירי של צה"ל. במועצת מרום גולן אמרו כי "בוצע ירי תגובה של כוחותינו ובגזרה נשמעו קולות נפץ". לפי דיווחים, יש פעילות משמעותית של מטוסי צה"ל באזור הצפון. במקביל דווח על פיצוצים עזים שנשמעים בדמשק ועל מטוסים שחגים ממעל. סוכנות הידיעות הסורית הרשמית טענה כי מטוסי חיל האוויר הפציצו בעיר בעת' שבמחוז קונייטרה. בכלי תקשורת ערביים דווח כי הותקפו כמה יעדים באותו אזור.

תמונות מסוריה שמתעדות ירי נ"מ לעבר טילים ישראלים לכאורה:

המתקפה הלילית הנרחבת של האיראנים אירעה מעט אחר חצות, יממה לאחר שישראל ביצעה מתקפת מנע והשמידה רקטות לאחר שזיהתה תזוזות חשודות בשטח סוריה. "כוח קודס" של איראן השייך למשמרות המהפכה של איראן שיגר מטח רקטות מאסיבי לעבר הגולן. כיפת ברזל יירטה כמה מהרקטות. אין נפגעים.



יירוט רקטה שנורתה משטח סוריה (צילום: EPA) אחד האזורים שבהם נשמעו האזעקות בגולן (צילום: אביהו שפירא)

כוח צה"ל בגולן, הלילה (צילום: אביהו שפירא)

בצה"ל אמרו כי "לא מוכר נזק משמעותי", אך דובר צה"ל תא"ל רונן מנליס הבהיר: "אנחנו רואים בחומרה את התקיפה וערוכים למספר תרחישים". בהודעת צה"ל נאמר כי "זוהו כ-20 שיגורים של רקטות ששוגרו על ידי 'כוח קודס' האיראני לעבר קו המוצבים הקדמי של צה"ל ברמת הגולן. בוצעו מספר יירוטים על-ידי מערכת כיפת ברזל. לא ידוע על נפגעים. יש להישמע להוראות פיקוד העורף, שיימסרו ככל שיידרש. צה"ל ערוך ומוכן למגוון רחב של תרחישים ורואה את האירוע בחומרה".

ברשת "אל מיאדין", המזוהה עם חיזבאללה, דווח לאחר התקיפה האיראנית כי עשרות רקטות שוגרו לעבר אתרים צבאיים ישראלים. בעקבות אותה תקיפה נרחבת נשמעות אזעקות במועצה האזורית גולן. התושבים באזורים שבהם נשמעו האזעקות מיהרו למרחבים המוגנים ונשארו בהם דקות ארוכות.

לפי הדיווח ב"אל מיאדין" הלבנוני, היעדים לירי האיראני היו בין היתר בסיס של יחידת האלפיניסטים, מנחת מסוקים צבאיים, בסיס האזנה ומרכז תצפית. הרשת טענה כי אף גורם לא לקח אחריות לשיגור עשרות הטילים. "מקורות יודעי דבר" מסרו לרשת כי "כל תגובה צבאית ישראלית תגרור פעולות גדולות ומשמעותיות יותר בעומק ישראל".

בקריית שמונה פותחים מקלטים

לאחר הירי האיראני המסיבי, מסרו המועצות בגולן הודעות לתושבים. בקריית שמונה הודיעו מעט לפני השעה 4 לפנות בוקר כי אף שלא קיבלו הנחיה מפורשת מצה"ל, "החלטנו לבצע פתיחה שקטה של כלל המקלטים הציבוריים בקריית שמונה על מנת להעניק תחושת ביטחון לתושבים.

בסביבות השעה 2 בלילה תושבי היישובים שבהם נשמעה האזעקה בגולן - ובהם נווה אטי"ב, נמרוד, אודם, אלרום, שעל וקלע אלון - קיבלו הודעה כי ניתן לצאת מהמרחבים המוגנים. עם זאת, צה"ל הנחה את התושבים להישאר בסמיכות למרחבים מוגנים עד להודעה חדשה.

כיפת ברזל ליד הגבול (צילום: אביהו שפירא)

התקיפה הקודמת בסוריה (צילום: AP)

כוחות צה"ל בגולן (צילום: AFP)

26 שעות לפני כן, כמעט באותו הזמן שבו הודיע נשיא ארצות הברית דונלד טראמפ על פרישתו מהסכם הגרעין, דווח על תקיפה ישראלית בסוריה. לפי ההערכות, בתקיפה ליד אל-כיסווה שמדרום לדמשק הושמדו רקטות לטווח בינוני שיש להן ראש קרבי כבד יחסית. התקיפה אירעה זמן קצר לאחר שצה"ל הורה לתושבי רמת הגולן לפתוח את המקלטים - לאחר שזיהה "תזוזות חשודות".

רקטות שכאלה אינן מגיעות לטווח העולה בהרבה על 100 ק"מ, אך אם האיראנים היו מספיקים לשגר אותן - לפני "מתקפת המנע" שיוחסה לישראל - הן היו יכולות לפגוע בבסיסי צבא בגולן. מרכז המעקב הסורי אחר זכויות אדם הפועל מלונדון מסר כי בתקיפה נהרגו 15 איש, בהם שמונה איראנים. גם חודש לפני כן דווח על תקיפה ישראלית נגד יעד איראני - בסיס T-4 בסוריה. אז דווח כי שבעה איראנים נהרגו, בהם קצין בדרגת קולונל.

אתמול, לאחר התקיפה שיוחסה לישראל ובצל המתיחות בצפון, המריא ראש הממשלה בנימין נתניהו למוסקבה ונועד בקרמלין עם נשיא רוסיה ולדימיר פוטין. נתניהו ציין בפני הכתבים כי אמר לפוטין: "זכותנו להגן על עצמנו מפני תוקפנות איראנית משטח סוריה". לדברי ראש הממשלה, "אין לי יסוד לחשוב" שרוסיה תצר את חופש הפעולה הישראלי בסוריה. אמש חזר נתניהו לישראל.